ടി.കെ: കാലത്തെ ജ്വലിപ്പിച്ച് കടന്നുപോയ മഹത്ത്വം കോഴിക്കോട്: കാലഘട്ടത്തെ ജ്വലിപ്പിച്ചാണ് ടി.കെ. അബ്ദുല്ല കടന്നുപോയതെന്ന് എം.പി. അബ്ദുസ്സമദ് സമദാനി എം.പി. ജമാഅത്തെ ഇസ്ലാമി ആഭിമുഖ്യത്തില് ടൗണ്ഹാളില് സംഘടിപ്പിച്ച ടി.കെ. അബ്ദുല്ല സാഹിബ് ൈധഷണിക ജീവിതത്തിെന്റ കരുത്ത് എന്ന അനുസ്മരണ സമ്മേളനത്തില് മുഖ്യ പ്രഭാഷണം നടത്തുകയായിരുന്നു അദ്ദേഹം. നിലാവുപോലെ പ്രവഹിക്കാനും ഇടിമിന്നല് പോലെ പ്രകമ്ബനമുണ്ടാക്കാനും ടി.കെക്ക് ഒരുപോലെ കഴിയുമായിരുന്നു. എല്ലാ കാലത്തും വേണമെന്ന് വെറുതെ ആശിച്ചുപോകുന്ന ചില പ്രകാശഗോപുരങ്ങളിലൊന്നായിരുന്നു ടി.കെ. അടിയന്തരാവസ്ഥ പിന്വലിച്ചയുടന് അദ്ദേഹം മുതലക്കുളത്ത് നടത്തിയ പ്രഭാഷണം എക്കാലെത്തയും മികച്ചതായിരുന്നുവെന്നും സമദാനി പറഞ്ഞു. നാടിന് അത്യാവശ്യമുള്ള കാലത്താണ് ടി.കെ യാത്രയായതെന്ന് അധ്യക്ഷത വഹിച്ച ജമാഅത്തെ ഇസ്ലാമി കേരള അമീര് എം.ഐ. അബ്ദുല് അസീസ് പറഞ്ഞു. ഇസ്ലാം സമ്ബൂര്ണമെന്ന് പറയുക മാത്രമല്ല അതിന് മാതൃകകാണിക്കാനും അദ്ദേഹത്തിനായി. ലാഭ നഷ്ടങ്ങള് നോക്കാതെ ആദര്ശത്തില് ഉറച്ചുനിന്നയാളായിരുന്നു ടി.കെയെന്ന് കെ. മുരളീധരന് എം.പി പറഞ്ഞു. ആയുസ്സ് മനോഹരവും കൃത്യവുമായി രേഖപ്പെടുത്തിയാണ് ടി.കെ കടന്നുപോയതെന്ന് ടി.സിദ്ദീഖ് എം.എല്.എ പറഞ്ഞു. ശുദ്ധ മലയാളത്തില് ശ്രോതാക്കളെ പിടിച്ചുനിര്ത്തുംവിധം ആത്മസംയമനം വിടാത്ത വശ്യശൈലിയായിരുന്നു ടി.കെയുടേതെന്ന് മാധ്യമം ചീഫ് എഡിറ്റര് ഒ.അബ്ദുറഹ്മാന് പറഞ്ഞു. അപൂര്വങ്ങളില് അപൂര്വമായ വ്യക്തിത്വമായിരുന്നു അദ്ദേഹം. മനുഷ്യെന്റ മഹത്ത്വം ഉള്ക്കൊണ്ട് പ്രവര്ത്തിക്കണമെന്ന് പഠിപ്പിച്ച, എല്ലാ വിഭാഗങ്ങളോടും നല്ല ബന്ധം പുലര്ത്തിയയാളായിരുന്നു ടി.കെയെന്ന് ഡോ. ഹുസൈന് മടവൂര് പറഞ്ഞു. വിവരങ്ങളെ വിവേചിച്ച് മനസ്സിലാക്കാനും അതിനെ ഇസ്ലാമിക ആശയത്തില് കോര്ത്തിണക്കാനും ശേഷിയുണ്ടായിരുന്ന പാണ്ഡിത്യവും ആദര്ശശേഷിയുമാണ് ടി.കെയുടെ മൗലിക സിദ്ധിയെന്ന് ജമാഅത്തെ ഇസ്ലാമി ദേശീയ സെക്രട്ടറി ജനറല് ടി. ആരിഫലി പറഞ്ഞു. ഇ.ടി. മുഹമ്മദ് ബഷീര് എം.പി, കെ.പി. രാമനുണ്ണി, പ്രഫ. എ.പി. അബ്ദുല് വഹാബ്, പ്രഫ.പി. കോയ, പി.വി. റഹ്മാബി, ഡോ. അബ്ദുസ്സലാം വാണിയമ്ബലം, ശൈഖ് മുഹമ്മദ് കാരകുന്ന്, അബ്ദുശ്ശുക്കൂര് ഖാസിമി, കെ. അംബുജാക്ഷന്, ഡോ.പി.കെ. പോക്കര്, വി.എ. കബീര്, കെ.ടി. സൂപ്പി, പി.സി. ഭാസ്ക്കരന്, ടി.കെ.എം. ഇഖ്ബാല്, വി.കെ. ജാബിര് എന്നിവര് സംസാരിച്ചു. വി.ടി. അബ്ദുല്ലക്കോയ തങ്ങള് സ്വാഗതവും ഫൈസല് പൈങ്ങോട്ടായി നന്ദിയും പറഞ്ഞു.